**PRAVILNIK O NAGRAĐIVANJU UČENIKA I STUDENATA GRADA DUBROVNIKA**

**Članak 1.**

Ovim Pravilnikom utvrđuju se nagrade Grada Dubrovnika za posebna postignuća učenika i studenata te uvjeti, postupak i način njihove dodjele.

Riječi i pojmovi koji se koriste u ovom Pravilniku, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

Nagrade se dodjeljuju:

- učenicima osnovnih i srednjih škola Grada Dubrovnika i njihovim mentorima za posebna

postignuća na državnim natjecanjima i smotrama

- studentima dobitnicima rektorove nagrade koji imaju prebivalište na području Grada

Dubrovnika.

Natjecanja učenika osnovnih i srednjih škola utvrđena su aktima Agencije za odgoj i obrazovanje, Agencije za strukovno obrazovanje i obrazovanje odraslih te Hrvatskog školskog sportskog saveza.

**Članak 3.**

Nagrade su:

* novčana nagrada
* pisano priznanje

Nagrade se mogu dodijeliti učenicima pojedincima (za ostvareni pojedinačni rezultat) i grupama učenika (za ostvareni skupni rezultat).

Nagrade studentima dodjeljuju se pojedinačno.

**Članak 4.**

Nagrade u obliku novčane nagrade i pisanog priznanja dodjeljuju se učenicima i njihovim mentorima koji su osvojili jedno od prva tri mjesta na državnom natjecanju ili smotri te studentima dobitnicima rektorove nagrade.

Državno natjecanje u smislu ovog članka predstavlja natjecanje kojemu su prethodile najmanje dvije razine natjecanja (školsko, županijsko, regionalno). Ovaj uvjet ne odnosi se na natjecanja u glazbi i plesu.

**Članak 5.**

Novčana nagrada za pojedinačni rezultat ostvaren na državnom natjecanju ili smotri isplaćuje se učeniku i njegovom mentoru na osobni račun. Ako učenik ima više mentora nagrada se mentorima dijeli na jednake dijelove.

Novčana nagrada za skupni rezultat ostvaren na državnom natjecanju ili smotri isplaćuje se na račun škole.

Za postignute rezultate na natjecanjima koje organizira Hrvatski školski sportski savez nagrada se isplaćuje na račun škole.

Škola u dogovoru s učenicima i mentorima koji su ostvarili pravo na novčanu nagradu odlučuje na koji će način utrošiti dodijeljena joj sredstva.

Istom učeniku i mentoru dodjeljuje se nagrada za samo jedno najviše rangirano postignuće.

Studentu, dobitniku rektorove nagrade, novčana se nagrada isplaćuje na osobni račun.

**Članak 6.**

Visina novčane nagrade za ostvareni pojedinačni rezultat na državnom natjecanju utvrđuje se u neto iznosima kako slijedi:

1. mjesto: 300,00 eura

2. mjesto: 200,00 eura

3. mjesto: 100,00 eura

Studentu, dobitniku rektorove nagrade, pripada novčana nagrada u iznosu od 300,00 eura.

Nagrada iz stavka 1. ovog članka ne smatra se dohotkom sukladno Zakonu o porezu na dohodak.

**Članak 7.**

Visina novčane nagrade za ostvareni skupni rezultat na državnom natjecanju utvrđuje se u neto iznosima kako slijedi:

1. mjesto: 450,00 eura

2. mjesto: 350,00 eura

3. mjesto: 250,00 eura

**Članak 8.**

Pisano priznanje Grada Dubrovnika dodjeljuje se svakom učeniku bez obzira je li na državnom natjecanju nastupio kao pojedinac ili kao član grupe.

**Članak 9.**

Postupak za dodjelu nagrada pokreće Upravni odjel za obrazovanje, šport, socijalnu skrb i civilno društvo javnim pozivom za podnošenje prijedloga za dodjelu nagrada za posebna postignuća učenika i studenata Grada Dubrovnika.

Poziv se u pravilu upućuje u lipnju tekuće školske odnosno akademske godine za postignuća učenika i studenata u toj pedagoškoj godini.

U pozivu se utvrđuju uvjeti za dodjelu nagrada, postupak predlaganja i rok za dostavu prijedloga.

**Članak 10.**

Odluku o dodjeli nagrade donosi Gradonačelnik Grada Dubrovnika.

Sredstva za dodjelu nagrada osiguravaju se u Proračunu Grada Dubrovnika.

**Članak 11.**

Ovaj Pravilnik stupa na snagu osmoga dana od dana objave u Službenom glasniku Grada Dubrovnika.

KLASA: